

Leger i samfunnsmedisinsk arbeid

Norsk samfunnsmedisinsk forening

Norsk forening for allmennmedisin

Allmennlegeforeningen

Norsk forening for fysikalsk medisin og rehabilitering

Deres ref.:  Vår ref.: 17/4826 Dato: 7.9.2017

# Høring- Endring i vilkår i forskrift om fastlønnstilskudd til delvis dekning av kommunenes utgifter til fysioterapitjenesten

Helse- og omsorgsdepartementet har sendt på høring et forslag om endring i forskrift om fastlønn til delvis dekning av kommunenes utgifter til fysioterapitjenester.

Tiltaket er en oppfølging av stortingsmelding nr. 26 (2014-2015) om fremtidens primærhelsetjeneste, hvor det ble informert om at regjeringen ønsker å utrede muligheten for å tildele fastlønnstilskudd til kommunene også når fysioterapeuten har en driftsavtale med kommunen. Regjeringens mål har vært å gjøre fysioterapitjenesten mer fleksibel for kommunene.

Ordningen med fastlønnstilskudd ble innført for både leger og fysioterapeuter med kommunehelseloven i 1984. Fastlønnstilskuddet for leger falt bort med innføringen av fastlegeordningen i 2001. Formålet med ordningen da den ble innført var å gi kommunene valgfrihet, ved at de kan velge mellom driftstilskudd til selvstendige næringsdrivende eller å ansette fysioterapeuter med fast lønn. Tiltaket skulle også sikre at alle pasientgrupper ble like godt ivaretatt.

Endringene som foreslås er ment å skape mer fleksibilitet for kommuner som ønsker å benytte kvalifisert personell i begge tilknytningsformer. Departementet skiver i høringsnotatet at fordelen med den nye ordningen er at kommunene da kan velge å benytte samme fagperson til selvstendig, kurativ fysioterapivirksomhet og til forebyggende og behandlende virksomhet på vegne av kommunen. Departementet skriver at ulempen med forslaget er at endringene kan medføre en utgiftsøkning for staten hvis kommunene i stor grad ønsker å gjøre om på stillinger og avtalehjemler, og derfor søker om fastlønnstilskudd for flere fysioterapeuter enn i dag.

Les mer på Helse- og omsorgsdepartementets sider:

<https://www.regjeringen.no/no/dokumenter/horing---endring-av-vilkar-i-forskrift-om-fastlonnstilskudd-til-delvis-dekning-av-kommunenes-utgifter-til-fysioterapitjenester/id2569644/?utm_source=www.regjeringen.no&utm_medium=epost&utm_campaign=H%C3%B8ringer-05.09.2017>

Dersom høringen virker relevant, bes det om at innspill sendes til Legeforeningen innen **1. oktober**. Det bes om at innspillene lastes opp direkte på Legeforeningens nettsider.

Høringen finnes på **Legeforeningen.no** under **Legeforeningens politikk – Høringer.**

Med hilsen

Den norske legeforening

Ingvild Bjørgo Berg

Helsepolitisk rådgiver

|  |  |
| --- | --- |
|  |  |
|  |  | |